เปิดช่องสินเชื่อพิโก จำนำทะเบียนรถได้
เปิดทางพิโกไฟแนนซ์จำนำทะเบียนรถยนต์-มอเตอร์ไซค์ เพิ่มช่องทางเติมเงินกระตุ้นเศรษฐกิจฐานราก
31 ส.ค. 2561

เปิดทางพิโกไฟแนนซ์จำนำทะเบียนรถยนต์-มอเตอร์ไซค์ เพิ่มช่องทางเติมเงินกระตุ้นเศรษฐกิจฐานราก
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสำนักงานเศรษฐกิจการคลัง (สศค.) เปิดเผยว่า คลังได้อนุญาตให้ผู้ประกอบการสินเชื่อรายย่อยระดับจังหวัดภายใต้การกำกับ หรือพิโกไฟแนนซ์ สามารถให้สินเชื่อจำนำทะเบียนรถยนต์และรถจักรยานยนต์ ซึ่งจะทำให้ผู้ประกอบธุรกิจนี้ให้บริการสินเชื่อได้มากขึ้น
นอกจากนี้ ยังเพิ่มโอกาสให้รายย่อยใช้ประโยชน์จากทรัพย์สินให้เข้าถึงแหล่งทุนได้สะดวกขึ้น ซึ่งเป็นการลดปัญหาหนี้นอกระบบอีกทาง ช่วยให้เศรษฐกิจฐานรากมีเงินมากขึ้น ส่งผลดีกับเศรษฐกิจภาพรวม โดยเงื่อนไขการปล่อยสินเชื่อได้รายละ ไม่เกิน 5 หมื่นบาทเหมือนเดิม คิดดอกเบี้ยและค่าใช้จ่ายรวมกันไม่เกิน 36% ต่อปี
ทั้งนี้ ปัจจุบันมีธุรกิจพิโกไฟแนนซ์แล้ว 287 ราย ใน 60 จังหวัด ปล่อยสินเชื่อแล้ว 2.65 หมื่นราย วงเงินสินเชื่อ 680 ล้านบาท มีหนี้เสียเพียง 2.69% ส่วนการเพิ่มเพดานการปล่อยกู้จำนำทะเบียนรถยนต์และ รถจักรยานยนต์ให้กับรายย่อยได้มากกว่า 5 หมื่นบาท ยังอยู่ระหว่างการพิจารณาของธนาคารแห่งประเทศไทย (ธปท.)
อย่างไรก็ตาม นายพรชัย กล่าวอีกว่า จากการสำรวจข้อมูลของ สศค. และ ธปท. ปัจจุบันมีผู้ประกอบการทั้งรายใหญ่และเล็กประกอบกิจการรับจำนำทะเบียนรถยนต์และรถจักรยานยนต์อยู่จำนวน 1,000 ราย ปล่อยกู้ให้รายย่อย 3 ล้านราย มีวงเงิน สินเชื่อประมาณ 2 แสนล้านบาท